Projekts

LATVIJAS REPUBLIKAS MINISTRU KABINETS

2018.gada \_\_\_.\_\_\_\_\_\_\_ Noteikumi Nr.\_\_

Rīgā (prot. Nr.\_\_ \_\_.§)

**Transportlīdzekļu un to vadītāju valsts reģistra noteikumi**

Izdoti saskaņā ar

Ceļu satiksmes likuma 14.ˡ panta pirmo un astoto daļu

1. **Vispārīgie jautājumi**
2. Noteikumi nosaka transportlīdzekļu un to vadītāju valsts reģistrā (turpmāk – Reģistrs) iekļaujamo informāciju, tās glabāšanas termiņus un dzēšanas kārtību, kā arī kārtību, kādā Reģistrā esošā informācija nododama atklātībai un pieejamās informācijas apjomu.
3. Reģistrs ir valsts informācijas sistēma, kuras pārzinis ir VAS “Ceļu satiksmes drošības direkcija” (turpmāk – CSDD).

**II. Reģistrā iekļaujamā informācija**

1. Reģistrā iekļauj, glabā un aktualizē informāciju par:

3.1. mehānisko transportlīdzekli, tā piekabi (puspiekabi), mopēdu un velosipēdu, un to numurētajiem agregātiem (turpmāk – transportlīdzeklis), kā arī mazizmēra kuģošanas līdzekli un tā motoru (turpmāk – kuģošanas līdzeklis);

3.2. transportlīdzekļa un kuģošanas līdzekļa īpašnieku, valdītāju, turētāju un šo personu pārstāvjiem, kas veic darbības CSDD;

3.3. transportlīdzekļa vadītāju un atpūtas kuģu vadītāju, tajā skaitā personas nokārtotajām teorētisko zināšanu un vadīšanas iemaņu pārbaudēm;

3.4. transportlīdzekļa uzskaites tehniskiem datiem (reģistrācijas numurs, marka, modelis, agregātu numuri, pirmās reģistrācijas datums, reģistrācijas apliecības numurs, CO2 (gr/km), u.c. tehniskie dati, kas nepieciešami transportlīdzekļa identificēšanai un tehnisko datu raksturojumam) un transportlīdzekļa aprīkojumu;

3.5. kuģošanas līdzekļa uzskaites tehniskiem datiem (reģistrācijas numurs, marka, modelis, agregātu numuri, izlaiduma gads, reģistrācijas apliecības numurs, u.c. tehniskie dati, kas nepieciešami kuģošanas līdzekļa identificēšanai un tehnisko datu raksturojumam) un kuģošanas līdzekļa aprīkojumu;

3.6. personas apmācību transportlīdzekļa vai atpūtas kuģu vadīšanas tiesību iegūšanai un ar to saistītajiem dokumentiem;

3.7. ārsta vai ārstu komisijas atzinumu par transportlīdzekļa vai atpūtas kuģa vadītāja vai pretendenta pirmreizējo vai kārtējo veselības pārbaudi;

3.8. personai izsniegto vadīšanas tiesību apliecinošo dokumentu;

3.9. juridiskām personām un izglītības iestādēm, kas nodarbojas ar transportlīdzekļu vai atpūtas kuģu vadītāju apmācību, tajā skaitā transportlīdzekļu vai atpūtas kuģu vadītāju teorētiskās apmācības pasniedzējiem, braukšanas apmācības instruktoriem un mācību grupām;

3.10. transportlīdzekļu vadītāju eksaminācijas inspektoriem;

3.11. vadīšanas tiesību izmantošanas, transportlīdzekļa un kuģošanas līdzekļa atsavināšanas un reģistrācijas aizliegumu, aizliegumu izmantot transportlīdzekli ceļu satiksmē, izvest vai izbraukt ar transportlīdzekli ārpus Latvijas, komercķīlas atzīmi, kā arī citiem aizliegumiem;

3.12. auditācijas pierakstiem, kas veikti izmantojot Reģistru, tajā skaitā par personu veiktajām darbībām CSDD nodrošinātajos e-pakalpojumos;

3.13. sauszemes transportlīdzekļu īpašnieku civiltiesiskās atbildības obligāto apdrošināšanas līgumu;

3.14. dabas resursu nodokļa, transportlīdzekļa ekspluatācijas nodokļa, uzņēmumu vieglo transportlīdzekļu nodokļa un autoceļu lietošanas nodevas apmēru un nomaksu, tajā skaitā nodokļa un nodevas maksātāju, piemērotajiem nodokļu un nodevas atvieglojumiem vai atbrīvojumiem no nodokļa vai nodevas samaksas;

3.15. personas administratīvajiem pārkāpumiem ceļu satiksmē un reģistrētajiem pārkāpumu uzskaites punktiem, administratīvo sodu par apstāšanās vai stāvēšanas noteikumu pārkāpumu, kā arī administratīvo sodu par pārkāpumu, kas fiksēts ar tehniskiem līdzekļiem (fotoiekārtas vai videoiekārtas), un ar to saistītā informācija;

3.16. personām ar invaliditāti, ja tas nepieciešams invalīdu stāvvietu izmantošanas kartes iegūšanai un transportlīdzekļa ekspluatācijas nodokļa atvieglojumu vai atbrīvojumu no nodokļa piemērošanai;

3.17. transportlīdzekļa valsts tehnisko apskati un tajā fiksētajiem lielumiem un defektiem, transportlīdzekļa tehnisko kontroli uz ceļa, kā arī ar tām saistītās atļaujas piedalīties ceļu satiksmē derīguma termiņu un šīs atļaujas anulēšanu;

3.18. transportlīdzekļa atbilstības novērtēšanu un transportlīdzekļa pārbūvi;

3.19. juridiskām personām, kas normatīvajos aktos noteiktajā kārtībā ierīkojuši un reģistrējuši transportlīdzekļu tirdzniecības vietas;

3.20. transportlīdzekļa un kuģošanas līdzekļa izgatavotājiem un to pilnvarotajiem pārstāvjiem Latvijā, kas noslēguši sadarbības līgumu ar CSDD;

3.21. juridiskām personām, kas nodarbojas ar nolietotu transportlīdzekļu apstrādi un ir saņēmušas atļauju normatīvajos aktos noteiktajā kārtībā;

3.22. bīstamu kravu pārvadājumiem noteikto bīstamu vielu pārvadāšanai paredzēta transportlīdzekļa atbilstības sertifikātu;

3.23. Eiropas transporta ministru konferences dokumentu prasībām ekoloģijas vai drošības jomā atbilstošu kravas automobiļu un to piekabju (puspiekabju) sertifikātu;

3.24. transportlīdzekļa sertifikātu lielgabarīta un smagsvara kravu pārvadāšanai ar specializētajiem lielgabarīta un smagsvara transportlīdzekļiem vai to sastāviem;

3.25. juridiskām personām, kas veikušas transportlīdzekļa pārbūvi saskaņā ar pārbūves tehniskajiem noteikumiem un apliecina to ar sērijveidā pārbūvēta transportlīdzekļa atbilstības apliecinājumu, kā arī šo apliecinājumu;

3.26. juridisko personu, kurām saskaņā ar normatīvajiem aktiem par patērētāju tiesību aizsardzību ir tiesības patērētājam sniegt kreditēšanas pakalpojumu, veiktajām atzīmēm Reģistrā;

3.27. CSDD darbiniekiem, kuri amata pienākumu izpildes laikā ir tiesīgi veikt transportlīdzekļu un kuģošanas līdzekļu reģistrācijas darbības Reģistrā, un akreditēto juridisko personu, kas ir tiesīgas veikt transportlīdzekļa valsts tehnisko apskati un transportlīdzekļa tehnisko kontroli, inspektoriem;

3.28. caurlaidēm, kas dod tiesības transportlīdzekļa vadītājam darba uzdevumu pildīšanas laikā neievērot atsevišķas ceļu satiksmes noteikumu prasības;

3.29. taksometriem un taksometra speciālo atļauju (licenci) vai licences kartīti;

3.30. juridiskām personām, kas normatīvajos aktos noteiktajā kārtībā pieņem lēmumu par taksometra speciālās atļaujas (licences) piešķiršanu, anulēšanu vai tās darbības apturēšanu, un licences kartītes piešķiršanu, anulēšanu vai tās darbības apturēšanu.

4. Par transportlīdzekļa un atpūtas kuģa vadītāju Reģistrā iekļauj šādu informāciju:

4.1. vārdu (vārdus), uzvārdu;

4.2. Latvijas Republikā piešķirto personas kodu un dzimšanas datumu. Personai, kurai personas kods nav piešķirts – dzimšanas datumu;

4.3. dzimumu;

4.4. valstisko piederību un tās veidu;

4.5. ziņas par personu apliecinošu dokumentu;

4.6. ziņas par Latvijā saņemto uzturēšanās dokumentu – uzturēšanās atļauju, reģistrācijas apliecību vai pastāvīgās uzturēšanās apliecību;

4.7. ziņas par personas rīcībspējas ierobežošanu vai rīcībspējas ierobežojuma pārskatīšanu;

4.8. ziņas par personas miršanu;

4.9. personas sejas attēlu;

4.10. personas paraksta attēlu.

5. Par fizisku personu (transportlīdzekļa un kuģošanas līdzekļa īpašnieku, valdītāju, turētāju) Reģistrā iekļauj šādu informāciju:

5.1. vārdu (vārdus), uzvārdu;

5.2. Latvijas Republikā piešķirto personas kodu un dzimšanas datumu. Personai, kurai personas kods nav piešķirts – dzimšanas datumu;

5.3. deklarētās dzīvesvietas adresi, uz brīdi, kad informācija tiek iekļauta Reģistrā;

5.4. ziņas par personu apliecinošu dokumentu;

5.5. ziņas par Latvijā saņemto uzturēšanās dokumentu – uzturēšanās atļauju, reģistrācijas apliecību vai pastāvīgās uzturēšanās apliecību;

5.6 ziņas par personas rīcībspējas ierobežošanu vai rīcībspējas ierobežojuma pārskatīšanu;

5.7. ziņas par personas miršanu.

6. Reģistrā par personu, kura veic darbības ar transportlīdzekli vai kuģošanas līdzekli CSDD, iekļauj šādu informāciju:

6.1. vārdu (vārdus), uzvārdu;

6.2. Latvijas Republikā piešķirto personas kodu un dzimšanas datumu. Personai, kurai personas kods nav piešķirts – dzimšanas datumu;

6.3. ziņas par personu apliecinošu dokumentu;

6.4. ziņas par Latvijā saņemto uzturēšanās dokumentu – uzturēšanās atļauju, reģistrācijas apliecību vai pastāvīgās uzturēšanās apliecību;

7. Reģistrā par personu, kurai CSDD ir piešķīrusi piekļuvi Reģistra informācijai uz savstarpēji noslēgtas vienošanās pamata, iekļauj šādu informāciju:

7.1. vārdu (vārdus), uzvārdu;

7.2. personas kodu;

7.3. amatu;

8. Reģistrā par juridisku personu (transportlīdzekļa un kuģošanas līdzekļa īpašnieku, valdītāju, turētāju) iekļauj šādu informāciju:

8.1. nosaukumu;

8.2. reģistrācijas numuru;

8.3. juridisko adresi;

8.4. komercdarbības veidu;

8.5. uzņēmējdarbības apturēšanu, atjaunošanu, turpināšanu vai izbeigšanu.

9. CSDD deleģētās funkcijas veikšanai Reģistrā var iekļaut citu informāciju, ja tā nepieciešama procesu pilnīgākai atspoguļošanai un sistēmas attiecīgas funkcionalitātes nodrošināšanai, un tā atbilst datu aizsardzības regulējuma prasībām.

10. Reģistrā jaunāko (aktuālo) informāciju iekļauj, saglabājot iepriekš iekļauto (vēsturisko) informāciju.

11. Informāciju Reģistrā iekļauj:

11.1. CSDD iegūstot un apstrādājot šajos noteikumos minēto informāciju un nodrošinot normatīvajos aktos noteikto funkciju izpildi;

11.2. apkopojot vēsturisko informāciju, ko CSDD uzkrājusi, nodrošinot normatīvajos aktos noteikto funkciju izpildi;

11.3. fiziskās un juridiskās personas, valsts un pašvaldības iestādes, tiesībaizsardzības iestādes un citas normatīvajos aktos noteiktās personas.

12. Šo noteikumu 11.3. apakšpunktā minētie informācijas sniedzēji noslēdz vienošanos ar CSDD par informācijas ievadīšanu vai nodošanu Reģistram.

13. Šo noteikumu 11.3.apakšpunktā minētie informācijas sniedzēji ir atbildīgi par informācijas savlaicīgu ievadīšanu vai tiešsaistes režīmā nodošanu Reģistram, un šīs informācijas atbilstību normatīvajos aktos noteiktajam.

14. Reģistrs tiešsaistes režīmā bez maksas saņem datus no citām informācijas sistēmām tādā apjomā, kāds nepieciešams Reģistra darbības nodrošināšanai, pamatojoties uz normatīvajiem aktiem, un rakstisku vienošanos ar konkrētās informācijas sistēmas pārzini.

**III. Reģistra izmantošanas kārtība**

15. CSDD darbinieki Reģistru izmanto amata un darba pienākumu izpildes laikā. Minētajām personām tiesības izmantot Reģistru tiek piešķirtas, uzsākot pildīt amata vai darba pienākumus.

16. Informācija par fiziskajai personai piederošu, turējumā vai valdījumā esošu transportlīdzekli vai kuģošanas līdzekli, ja tiek identificēti personas dati, ir ierobežotas pieejamības informācija. Minēto informāciju ir tiesības iegūt:

16.1. tiesībaizsardzības iestādēm;

16.2. valsts un pašvaldību iestādēm, vai institūcijām, kam deleģētas valsts vai pašvaldību iestāžu funkcijas;

16.3. zvērinātiem tiesu izpildītājiem, zvērinātiem notāriem un zvērinātiem advokātiem amata pienākumu izpildei;

16.4. sertificētiem administratoriem maksātnespējas lietās attiecībā uz parādnieka pārstāvjiem;

16.5. kredītiestādēm, finanšu iestādēm, kas sniedz finanšu līzinga pakalpojumus, un apdrošināšanas sabiedrībām par fizisku personu, ar kuru tās dibina, groza vai izbeidz līgumsaistības;

16.6. Latvijas Transportlīdzekļu apdrošinātāju birojam tā darbības nodrošināšanai;

16.7. kredītinformācijas birojam klienta vai iespējamā klienta kredītspējas izvērtēšanai vai sava kredītriska pārvaldībai;

16.8. juridiskām personām, kas normatīvajos aktos noteiktajā kārtībā ierīkojuši un reģistrējuši transportlīdzekļa tirdzniecības vietas, par tirdzniecībai paredzētā transportlīdzekļa īpašnieku;

16.9. juridiskām personām, kas nodarbojas ar nolietotu transportlīdzekļu apstrādi un ir saņēmušas atļauju normatīvajos aktos noteiktajā kārtībā, par apstrādei nodotā transportlīdzekļa īpašnieku.

17. Informācija par juridiskajai personai piederošu speciālo militāro transportlīdzekli, ir ierobežotas pieejamības informāciju, un to ir tiesības iegūt:

17.1. tiesībaizsardzības iestādēm;

17.2. valsts un pašvaldību iestādēm, vai institūcijām, kam deleģētas valsts vai pašvaldību iestāžu funkcijas.

18. CSDD no Reģistra informāciju izsniedz:

18.1. rakstiski;

18.2. mutiski;

18.3. izmantojot elektronisko datu nesējus;

18.4. izmantojot tiešsaistes datu pārraidi.

19. CSDD ierobežotas pieejamības informāciju, identificējot informācijas pieprasītāju un informācijas saņēmēju, izsniedz:

19.1. pamatojoties uz rakstisku pieprasījumu;

19.2. izmantojot tiešsaistes datu pārraidi.

20. Ja šo noteikumu 16. un 17.punktā minēto informāciju pieprasa, iesniedzot attiecīgu iesniegumu, tajā norāda:

20.1. informācijas pieprasītāja vārdu, uzvārdu un personas kodu (juridiskajai personai – nosaukumu un reģistrācijas numuru);

20.2. informācijas nepieciešamības pamatojumu un tās izmantošanas mērķi;

20.3. nepieciešamās informācijas apjomu un izsniegšanas veidu;

20.4. informāciju par fizisko personu, par kuru tiek pieprasīta informācija, - vārdu, uzvārdu un personas kodu, vai transportlīdzekļa vai kuģošanas līdzekļa valsts reģistrācijas numuru;

20.5. informāciju par juridisko personu, par kuru tiek pieprasīta informācija, - nosaukumu un reģistrācijas numuru vai transportlīdzekļa valsts reģistrācijas numuru.

21. Fiziskā persona, ierodoties CSDD saņemt informāciju personīgi, uzrāda personu apliecinošu dokumentu, vai transportlīdzekļa vai atpūtas kuģa vadītāja apliecību. Ja informāciju saņem informācijas pieprasītāja (fiziskas personas) pilnvarota persona, tā uzrāda notariālā akta kārtībā izdotu pilnvaru vai rakstveida pilnvaru, kurā personas paraksta īstumu un rīcībspēju apliecinājis zvērināts notārs vai cita Civillikuma 1474.pantā norādītā persona, un personu apliecinošu dokumentu vai transportlīdzekļa vai atpūtas kuģa vadītāja apliecību.

22. Juridiskas personas pārstāvis, ierodoties CSDD saņemt informāciju personīgi, uzrāda personu apliecinošu dokumentu, vai transportlīdzekļa vai atpūtas kuģa vadītāja apliecību un dokumentu, kas apliecina informācijas saņēmēja (juridiskas personas) pārstāvības tiesības.

23. Reģistrs tiešsaistes režīmā var nodot datus citai informācijas sistēmai tādā apjomā, kāds nepieciešams konkrētās informācijas sistēmas darbības nodrošināšanai, pamatojoties uz normatīvajiem aktiem, kas regulē konkrētās informācijas sistēmas darbības jomu, un rakstisku vienošanos ar konkrētās informācijas sistēmas pārzini.

24. Izmantojot tiešsaistes datu pārraidi, Reģistrā iekļauto informāciju izsniedz, pamatojoties uz rakstisku vienošanos starp CSDD un informācijas saņēmēju. Tiešsaistes datos norāda ziņas par informācijas pieprasītāju, izsniedzamās informācijas apjomu, informācijas izmantošanas mērķi, ziņas par personu, kas pieprasa informāciju, un citas ziņas, kas nepieciešamas informācijas pieprasīšanai un izsniegšanai.

25. Fiziskā persona ir tiesīga bez maksas rakstiski ne biežāk kā divas reizes gadā saņemt informāciju par tai piederošiem transportlīdzekļiem un kuģošanas līdzekļiem, kā arī par tām fiziskām un juridiskām personām, kuras noteiktā laikposmā no CSDD ir saņēmušas informāciju par šo fizisko personu.

26. CSDD atteikumu izsniegt informāciju persona var apstrīdēt Satiksmes ministrijā. Satiksmes ministrijas lēmumu var pārsūdzēt tiesā normatīvajos aktos par administratīvo procesu noteiktajā kārtībā.

**IV. Reģistra informācijas glabāšanas un dzēšanas kārtība**

27. Aktualizējot vai labojot Reģistra informāciju, iepriekšējo (vēsturisko) informāciju saglabā Reģistrā.

28. Reģistra informācija ir glabājama pastāvīgi, saskaņā ar normatīvajiem aktiem, kas reglamentē informācijas sistēmās esošo dokumentēto datu arhivēšanu.

**V. Noslēguma jautājums**

29. Atzīt par spēku zaudējušiem Ministru kabineta 2014.gada 25.novembra noteikumus Nr.725 “Transportlīdzekļu un to vadītāju valsts reģistrā un traktortehnikas un tās vadītāju informatīvajā sistēmā esošās informācijas pieprasīšanas kārtība”.

Ministru prezidents M.Kučinskis

Satiksmes ministrs U.Augulis

Iesniedzējs:

Satiksmes ministrs U.Augulis

Vīza: Valsts sekretārs K.Ozoliņš

08.05.2018. 11:20

1845

Lauris Miķelsons

67028323

Lauris.Mikelsons@sam.gov.lv